জাতীয় জাদুঘর, মালয়েশিয়া

জাতীয় জাদুঘর (মালয়: Muzium Negara) মালয়েশিয়ার কুয়ালালামপুরে অবস্থিত একটি সরকারি জাদুঘর যা মালয়েশীয় শিল্প সংস্কৃতি এবং ইতিহাসের জন্য উৎসর্গীকৃত। এটি ১৯৬৩ সালের ৩১ আগস্ট তারিখে উদ্বোধন করা হয়েছিল। জাদুঘরটি একটি তিনতলা ভবন নিয়ে গঠিত যার দৈর্ঘ্য ১০৯.৭ মিটার (৩৫৯ ফুট ১১ ইঞ্চি) এবং প্রস্থ ১৫.১ মিটার (৪৯ ফুট ৬ ইঞ্চি) এবং কেন্দ্রীয় স্থানে এর উচ্চতা ৩৭.৬ মিটার (১২৩ ফুট ৪ ইঞ্চি)। জাদুঘরটিতে নৃতত্ত্ব এবং প্রাকৃতিক ইতিহাস (ভূতত্ত্ব) এর জন্য চারটি প্রধান গ্যালারি রয়েছে। প্রদর্শনীগুলোর মধ্যে রয়েছে বিবাহ, উৎসব এবং পোশাকের মতো সাংস্কৃতিক অনুষ্ঠান দেখানো স্বতন্ত্র ট্যাবলো, ঐতিহ্যবাহী অস্ত্র, বাদ্যযন্ত্র, চারু ও কারুকলা, মৃৎশিল্প এবং উদ্ভিদ ও প্রাণীজগত। ইতিহাস পুরানো সেলাঙ্গর জাদুঘর মূলত স্বাধীনতার পূর্বে জাতীয় জাদুঘর ছিল সেলাঙ্গর জাদুঘর। এটি ১৮৮৭ সালে ঔপনিবেশিক সরকারি কর্মচারীদের দ্বারা একটি শৌখিন উদ্যোগ হিসেবে প্রতিষ্ঠিত হয়েছিল। যা ঔপনিবেশিক সরকার অধিগ্রহণ করে এবং ১৮৯৬ সালে ফেডারেটেড মালায় স্টেটস গঠনের পর ১৯০৪ সালে এটি পরিচালক লিওনার্ড রে জুনিয়রের অধীনে তাইপিং এর পেরাক জাদুঘরের সাথে প্রশাসনিকভাবে একীভূত হয়ে ফেডারেটেড মালায় স্টেটস মিউজিয়ামস গঠন করে। বিশিষ্ট স্থপতি আর্থার বেনিসন হাব্যাকের নকশায় একটি পরিকল্পনাভিত্তিক নির্মিত জাদুঘর ভবন যা খোলা হয় ১৯০৭ সালে। কিউরেটর এবং পরিচালক হারবার্ট ক্রিস্টোফার রবিনসনের অধীনে সেলাঙ্গর জাদুঘরের সংগ্রহ দ্রুত বৃদ্ধি পেয়েছিল।সেলাঙ্গর জাদুঘরের অন্যান্য উল্লেখযোগ্য কর্মীদের মধ্যে ছিলেন সেসিল বোডেন ক্লোস এবং আইবার্ট কার্ল হেনরি সাইমুন্ড। জাদুঘরটি সারাওয়াক থেকে শিকারী এবং সংগ্রাহকদেরও নিয়োগ করেছিল যার মধ্যে ছিলেন চার্লস উলক। জাদুঘরের সংগ্রাহকদের প্রাণিবিদ্যা সংক্রান্ত মাঠের কাজের বেশিরভাগই উপদ্বীপের কেন্দ্রীয় রাজ্যগুলির পাহাড় এবং পর্বতমালা, ফ্রেজার'স হিল, গেটিং হাইল্যান্ডস এবং ক্যামেরন হাইল্যান্ডসকে কেন্দ্র করে ছিল যা আজকের মালয়েশিয়ায় এই পার্বত্য রিসোর্টগুলির প্রাধান্যের ভিত্তি স্থাপন করেছিল। ১৯০৫ সালে জাদুঘরটি গুনুং তাহানে সংগ্রহ কাজের জন্য কটি বড় অভিযান পরিচালনা করে। তারা দক্ষিণ থাইল্যান্ডএবং ইন্দোনেশিয়াতেও সংগ্রহের কাজ করেছিল। এই অভিযান এবং সংগ্রহগুলি সম্পর্কে জার্নাল অফ দ্য ফেডারেটেড মালায় স্টেটস মিউজিয়ামে লেখা প্রকাশ হয়েছিল। সংগৃহীত নমুনাগুলি নিয়মিতভাবে ব্রিটিশ মিউজিয়ামে(ন্যাচারাল হিস্ট্রি বিভাগে) স্থানান্তরিত করা হয়েছিল। কিছু 1914 সালে লিভারপুল জাদুঘরে পাঠানো হয়েছিল এবং মেরুদণ্ডী প্রাণীর সংগ্রহগুলি ১৯২৬ সালে সেলাঙ্গর জাদুঘর থেকে সিঙ্গাপুরের র‍্যাফেলস জাদুঘরে সম্পূর্ণরূপে স্থানান্তরিত করা হয়েছিল। ১৯৪৫ সালের ১০ই মার্চ মাসে দ্বিতীয় বিশ্বযুদ্ধের শেষের দিকে মিত্রশক্তির মার্কিন B-29 বোমারু বিমান দ্বারা জাদুঘরের ডান দিকের অংশটি বোমা হামলায় ধ্বংস হয়ে যায় এরপর জাদুঘরের অবশিষ্ট সংগ্রহ তাইপিং এর পেরাক জাদুঘরে স্থানান্তরিত করা হয়। দ্বিতীয় বিশ্বযুদ্ধের পর সেলাঙ্গর জাদুঘরের বাম শাখাটি তখনও একটি ঐতিহাসিক স্থান হিসেবে ব্যবহৃত হয়। মালয় ফেডারেশনের স্বাধীনতার প্রাক্কালে প্রধানমন্ত্রী টুঙ্কু আবদুল রহমান জাতীয় ঐতিহাসিক ও সাংস্কৃতিক সম্পদ এবং উদ্ভিদ ও প্রাণীর নমুনা সংরক্ষণের জন্য একটি জাদুঘর নির্মাণের ধারণা গ্রহণ করেন। নতুন জাদুঘরের জন্য জায়গা করে দিতে পুরানো জাদুঘরের কাঠামোটি সম্পূর্ণরূপে ভেঙে ফেলা হয়েছিল। নতুন জাতীয় জাদুঘর, মুজিয়াম নেগারা, পূর্ববর্তী সেলাঙ্গর জাদুঘরের স্থানে প্রতিষ্ঠিত হয়েছিল। নকশা এবং নির্মাণ নতুন জাতীয় জাদুঘরের নির্মাণকাজ ১৯৫৯ সালে শুরু হয়ে ১৯৬৩ সালে সম্পন্ন হয়। ১৯৬৩ সালের ৩১শে আগস্ট তৃতীয় ইয়াং দি পেরতুয়ান আগং তুয়াঙ্কু সৈয়দ পুত্র ইবনে আল মারহুম সৈয়দ হাসান জামালুল্লাইল আনুষ্ঠানিকভাবে জাদুঘরটি উদ্বোধন করেন। জাদুঘরটির নকশা করেন স্থপতি হো কোক হো যিনি মালয় রাজপ্রাসাদ এবং স্থানীয় মালয় স্থাপত্য থেকে অনুপ্রাণিত হয়েছিলেন। এই নকশায় প্রদর্শনী ও কার্যকলাপের জন্য স্থানের প্রয়োজনীয়তা অন্তর্ভুক্ত করা হয়েছিল। প্রবেশদ্বার জুড়ে বিস্তৃত বিশাল মোজাইক ম্যুরালগুলিতে দেশটির ইতিহাস ও সংস্কৃতি চিত্রিত হয়েছে। মূল ভবনের কেন্দ্রীয় অংশের মেঝে বিশেষ টালি দিয়ে সজ্জিত যা পাকিস্তান সরকারের পক্ষ থেকে উপহার হিসেবে দেওয়া হয়েছিল। এছাড়াও ইউনেস্কো বিশ্বের অন্যান্য জাদুঘরের বিশেষজ্ঞদের পরামর্শ গ্রহণের ব্যবস্থা করে দিয়েছিল। ১৯৯৬ সালের ৪ এপ্রিল পুরাকীর্তি আইন ১৬৯/১৯৭৬-এর অধীনে ভবনটিকে একটি প্রাচীন স্মৃতিস্তম্ভ ও ঐতিহাসিক স্থান হিসেবে গেজেটভুক্ত করা হয়। মিউজিয়াম ভলান্টিয়ার মালয়েশিয়া (MVM) জাতীয় জাদুঘর বিভাগের সহায়তায় বৃহত্তর কুয়ালালামপুর এলাকায় বসবাসকারী সংস্কৃতি ও ইতিহাস অনুরাগীরা ক্রমবর্ধমান আন্তর্জাতিক পর্যটকদের চাহিদা মেটাতে ২০০৭ সালে একদল স্বেচ্ছাসেবী জাদুঘর ভ্রমণ নির্দেশক গঠন করেন। যেকোনো সময়ে বিভিন্ন দেশের ২০ থেকে ১০০ জন স্বেচ্ছাসেবক ইংরেজি, কোরিয়ান, জাপানি এবং ফরাসি ভাষায় ভ্রমণ পরিচালনা করেন। মালয়েশীয় দর্শনার্থীদের জন্য একটি সংশ্লিষ্ট দলও গঠন করা হয়েছিল যা মূলত সপ্তাহান্তে পরিচালিত হয়। এমভিএম স্কুলগুলোতে মালয়েশিয়ার সাংস্কৃতিক ও ঐতিহাসিক ঐতিহ্যের প্রচার করে এবং সদস্যদের জন্য কুয়ালালামপুর ও মালয়েশিয়ার আশেপাশের বিভিন্ন স্থানে ভ্রমণের আয়োজন করে যেমন কুয়ালা কাংসার এবং জর্জটাউন কুয়ালা গান্দাহ এলিফ্যান্ট স্যাংচুয়ারি, সেতাপাকের রয়্যাল সেলাঙ্গর পরিদর্শন এবং পুলাউ ক্যারির হমা মেরি ওরাঙ আসলি গ্রামে হরি মোয়াং উদযাপন। দলটি দেশের সাংস্কৃতিক ও ঐতিহাসিক ঐতিহ্য সম্পর্কে আলোচনা এবং ক্লাসেরও আয়োজন করে। ২০০৯ সালে এমভিএম জাতীয় জাদুঘরের সহযোগিতায় "জোম মেইন" প্রদর্শনীর আয়োজন করে যেখানে মালয়েশিয়ার শিশুদের খেলা ঐতিহ্যবাহী খেলাগুলোকে নতুন করে তুলে ধরা হয়। চিত্রশালা জাদুঘরের প্রদর্শনী ও নিদর্শনসমূহে স্থানীয় ইতিহাস, সংস্কৃতি ও ঐতিহ্য, চারু ও কারুকলা, অর্থনৈতিক কর্মকাণ্ড, স্থানীয় উদ্ভিদ ও প্রাণীজগত, অস্ত্রশস্ত্র এবং মুদ্রার উপর আলোকপাত করা হয়েছে। জাদুঘরটিতে বিভিন্ন গ্যালারি রয়েছে যার প্রত্যেকটির নিজস্ব বিষয়বস্তু আছে। নিচতলায় প্রস্তর যুগ, ব্রোঞ্জ যুগ ও লৌহ যুগ থেকে শুরু করে হিন্দু ও বৌদ্ধ রাজ্যসমূহ এবং মালাক্কার মুসলিম সালতানাত পর্যন্ত মালয় উপদ্বীপের ভৌগোলিক ও প্রাকৃতিক ইতিহাস তুলে ধরা হয়েছে। প্রাচীন মালয় হিন্দু এবং বৌদ্ধ রাজ্য গঙ্গা নেগারা, শ্রীবিজয় এবং মাজাপাহিতের উল্লেখ রয়েছে। সংগ্রহশালার মধ্যে রয়েছে পাথরের মকর মূর্তি, বিডোরের ব্রোঞ্জের অবলোকিতেশ্বর, কেদাহের বুজাং উপত্যকা মন্দিরের মডেল এবং জাভার বোরোবুদুর ও মাজাপাহিতের পাত্রের মতো এই অঞ্চলের প্রাচীন ঐতিহ্য। প্রদর্শনীটি পরবর্তীকালের মুসলিম সালতানাত মালাক্কা এবং মালয়েশিয়ার বিভিন্ন রাজ্য পর্যন্ত বিস্তৃত। এই প্রদর্শনীটি মালয়েশীয় জাতীয় পরিচয়ের জন্য মালাক্কা সালতানাতের গুরুত্ব তুলে ধরে। দ্বিতীয় তলাটি ঔপনিবেশিক ইতিহাস থেকে শুরু করে স্বাধীনতা পর্যন্ত উৎসর্গীকৃত। এখানে মালয় শাসকদের রাজকীয় শিরস্ত্রাণের প্রতিলিপি রয়েছে। অন্যান্য গ্যালারিগুলোর মধ্যে রয়েছে ন্যাশনাল স্পোর্টস গ্যালারি এবং ন্যাচারাল হিস্ট্রি গ্যালারি। জাদুঘর ভবনের আশেপাশে মালয়েশিয়ার অতীত ও বর্তমানের পরিবহন ব্যবস্থার বেশ কিছু বহিরাঙ্গন প্রদর্শনী রয়েছে। মেলাকা গরুর গাড়ির প্রদর্শনীটি আদি আমেরিকান ঘোড়ায় টানা ওয়াগনের সাথে বেশ সাদৃশ্যপূর্ণ। অতুলনীয় আগ্রহের বিষয় হলো ইংল্যান্ডের কিটসন অ্যান্ড কোং দ্বারা নির্মিত বাষ্পীয় লোকোমোটিভ যা ১৯২১ সালে পরিষেবা শুরু করে ১৯৬৯ সালে এর কার্যক্রম বন্ধ করে দেয়। এটি ১৫ লক্ষ রেল মাইল পথ অতিক্রম করেছিল একটি টিন ড্রেজ যা দেখতে প্রাকৃতিক বা কৃত্রিম হ্রদের উপর ভাসমান একটি কারখানার মতো। এছাড়াও প্রদর্শনীতে রয়েছে মোটরচালিত যানবাহন যার মধ্যে রয়েছে পুরোনো আমলের নাগরিক ও ব্যক্তিগত যানবাহন যার মধ্যে আছে একটি আদি ১.৩ লিটারের প্রোটন সাগা যা ছিল দেশের প্রথম গাড়ি এবং ১৯৮৫ সালের ৯ই জুলাই চালু হয়েছিল। উপরন্তু প্রাঙ্গণে দুটি স্মৃতিস্তম্ভ রয়েছে রাজা সপ্তম এডওয়ার্ডের একটি ব্রোঞ্জের আবক্ষ মূর্তি এবং স্যার ফ্র্যাঙ্ক সোয়েটেনহ্যামের একটি মূর্তি। জাতীয় জাদুঘর জীবন ও বিশ্ব সংস্কৃতির নির্দিষ্ট দিকগুলো তুলে ধরে নিয়মিত বিষয়ভিত্তিক প্রদর্শনীরও আয়োজন করে। কেন্দ্রীয় হল কেন্দ্রীয় হলের মেঝে পাকিস্তানের নীল জ্যামিতিক নকশার মোজাইক টাইলস দিয়ে সজ্জিত এবং এর ছাদে রয়েছে জটিল কারুকার্যখচিত প্যানেল। কেন্দ্রীয় হলে অস্থায়ী প্রদর্শনীর আয়োজন করা হয় এবং দেশের বৈচিত্র্যময় সংস্কৃতি ও ঐতিহ্য সম্পর্কে সচেতনতা বৃদ্ধির লক্ষ্যে এখানে নির্দিষ্ট বিরতিতে বিষয়ভিত্তিক ও বিশেষ প্রদর্শনীর আয়োজন করা হয়। মাঝে মাঝে বিদেশী প্রদর্শনীরও আয়োজন করা হয়। পূর্ববর্তী প্রদর্শনীগুলোর মধ্যে অন্তর্ভুক্ত ছিল "ইসলামী সভ্যতা", "আমাদের রাজা", "ফুলের জগৎ", "ফলের রাজা ডুরিয়ান", "সারাওয়াকের মুখোশ", "বিশ্ব মুদ্রা", "চীনের ইসলামী সীমান্ত", "আমেরিকান সীমান্ত", এবং "নেদারল্যান্ডসের ধর্মীয় স্থাপত্য"। জাদুঘরটি মালয় বিশ্বের উপর বিশেষভাবে গুরুত্ব আরোপ করে এবং এর একটি উল্লেখযোগ্য অংশ ন্যাশনাল ফ্রন্ট (বারিসান ন্যাশনাল) এর অন্যতম দল ইউনাইটেড মালয় ন্যাশনাল অর্গানাইজেশন এর প্রতিষ্ঠা নিয়ে আলোচনা করে। মালয়ান চাইনিজ অ্যাসোসিয়েশন এবং মালয়ান ইন্ডিয়ান কংগ্রেস এর সম্পৃক্ততার কথা খুব কমই উল্লেখ করা হয়েছে যদিও এই তিনটি দল একত্রে কাজ করে ১৯৫৭ সালের ৩১শে আগস্ট মালয়ের স্বাধীনতা অর্জন করেছিল। ইস্তানা সাতু জাদুঘরের আরেকটি আকর্ষণ হলো একটি আসল আকারের পুরানো তেরেঙ্গানু কাঠের প্রাসাদ যা ইস্তানা সাতু নামে পরিচিত। এটি ১৮৮৪ সালে তেরেঙ্গানুর সুলতান জয়নাল আবিদিন তৃতীয়, কোটা ইস্তানা মাজিয়া কুয়ালা তেরেঙ্গানুর প্রাঙ্গণে নির্মাণ করেছিলেন। এই ভবনটি তেরেঙ্গানু মালয় ঐতিহ্যবাহী স্থাপত্যের, যার নাম "রুমাহ তিয়াং দুয়া বেলাস"। কাঠ ব্যবহার করা হয় সেঙ্গাল। ইস্তানা সাতু ১৯৭৪ সালের এপ্রিলে জাতীয় জাদুঘর প্রাঙ্গণে স্থাপন করা হয়েছিল। সংস্কারকৃত প্রাসাদটি গ্রীষ্মমন্ডলীয় অঞ্চলের উপযোগী করে নির্মিত একটি কাঠের বাড়ি। এর খুঁটিগুলোর নিচে বাতাস অবাধে চলাচল করতে পারে এবং ভেতরের অংশ ঠান্ডা রাখার জন্য রয়েছে একটি খাড়া খড়ের ছাদ। দরজা ও জানালাগুলোতে রয়েছে জটিল নকশার কাঠের কারুকার্য। ইস্তানা সাতুর পাশে দুটি কেলিরিয়েং বা সমাধিস্তম্ভ রয়েছে। একটি কেলিরিয়েং বিশাল এক শক্ত কাঠের গাছের গুঁড়ি দিয়ে তৈরি যা উপর থেকে নিচ পর্যন্ত খোদাই করা হয়। এর দু'পাশে দাস ও অনুচরদের মৃতদেহ রাখার জন্য কুলুঙ্গিযুক্ত স্থান থাকে এবং প্রধানের হাড়সহ কলসটি রাখার জন্য এর উপরের অংশটি ফাঁপা থাকে। পরিচালকদের তালিকা ১৯৫৯-১৯৬৩: মুবিন শেপার্ড ১৯৬৩–১৯৬৭: জে জে লোরি ১৯৬৮-১৯৯১: শাহরুম বিন ইউব ১৯৯১-১৯৯৬: জুলকিফলি বিন আবদ। আজিজ ১৯৯৬-২০০২: কামারুল বাহারিন বিন বুয়ং ২০০২-২০০৭: ড. আদি বিন ত্বহা ২০০৭-২০০৮: পাইমান বিন কেরোমো ২০০৮-২০১৫: ইব্রাহিম বিন ইসমাইল এপ্রিল ২১৫-সেপ্টেম্বর ১০১৫: ওয়ান জামালুদ্দিন বিন ওয়ান ইউসুফ সেপ্টেম্বর ২০১৫-বর্তমান: কামারুল বাহারিন বিন এ কাসিম আরও পড়ুন Lenzi, Iola (২০০৪)। Museums of Southeast Asia। Singapore: Archipelago Press। পৃ. ২০০। আইএসবিএন ৯৮১-৪০৬৮-৯৬-৯। Harris, Mark (১৯৯০)। National Museum, Kuala Lumpur: History and culture of Malaysia। Kuala Lumpur: Syarikat S. Abdul Majeed, Pub. Division। পৃ. ৮৮ pages। আইএসবিএন ৯৭৮-৯৮৩-৯৬২৯-১৫-৬। Gold jewellery and ornaments: In the collection of Muzium Negara, Malaysia। Kuala Lumpur: Persatuan Muzium Malaysia। ১৯৮৮। পৃ. ২৪৩ pages। আইএসবিএন ৯৭৮-৯৮৩-৯৫৭৯-০০-০। Haji Ali, Mohamed Kassim (১৯৮৮)। Masks of Sarawak in the collection of Muzium Negara Malaysia। Kuala Lumpur: Museums Association of Malaysia। পৃ. ১১১ pages। ASIN B0006EHZ58। bin Mohd. Yatim, Othman (১৯৮১)। Chinese Islamic wares in the collection of Muzium Negara (Series on the ceramics collection of Muzium Negara)। Kuala Lumpur: Muzium Negara। পৃ. ৯৯ pages। ASIN B0006E7THM। বহিঃসংযোগ উইকিমিডিয়া কমন্সে জাতীয় জাদুঘর, মালয়েশিয়া সম্পর্কিত মিডিয়া দেখুন। দাপ্তরিক ওয়েবসাইট (ইংরেজি এবং মালয় ভাষায়) তথ্যসূত্র